C 214/24
HR
Službeni list Europske unije
16.6.2023.
srijeda, 18. siječnja 2023.
36. naglašava da industrija videoigara, korisnici i roditelji ne bi smjeli podcijeniti rizike i učinke koji proizlaze iz poremećaja povezanog s videoigrama; podsjeća da su znanstvena istraživanja pokazala da su pubertet i adolescencija razdoblja života u kojima su osobe najpodložnije razvijanju ovisnosti; poziva na daljnju suradnju dizajnera videoigara, izdavača, platformi i šire zajednice dionika, uključujući nacionalna nadležna tijela i Komisiju, kako bi se ublažili rizici od razvijanja poremećaja povezanog s videoigrama; predlaže da se pokrene više kampanja za podizanje razine osviještenosti kako bi se osiguralo da su roditelji i mladi igrači svjesni rizika povezanih s poremećajem povezanim s videoigrama te poziva programere igara da izbjegavaju manipulativni dizajn igre koji može dovesti do ovisnosti o igri, izolacije i uznemiravanja na internetu;
37. primjećuje nedostatak raščlanjenih podataka na razini EU-a o prosječnom vremenu provedenom u igranju videoigara, prosječnoj potrošnji unutar igre, općem iskustvu igranja videoigara i posljedičnim sociopsihološkim učincima, te poziva Komisiju da prikuplja te podatke na godišnjoj osnovi i da Parlamentu predstavlja izvješća o tome;
38. konstatira da industrija videoigara ima pristup velikim količinama ponekad osjetljivih osobnih podataka; naglašava da ona mora osigurati da se obrada osobnih podataka provodi u skladu s Općom uredbom o zaštiti podataka i drugim zakonodavstvom EU-a i da se korisnički profili stvoreni s pomoću podataka o ponašanju ne upotrebljavaju u manipulativne i diskriminirajuće svrhe; poziva nadležna tijela da zajamče strogu provedbu relevantnog prava EU-a i nacionalnog prava; naglašava da analiza obrazaca igrača prikupljanjem podataka ne bi smjela pogodovati tehnikama usmjerenima na navlačenje igrača, već bi se trebala usredotočiti na poboljšanje iskustva igranja videoigara; potiče programere da razmotre dizajn igre u poglavljima ili s čestim pragovima za spremanje napretka kako bi se olakšalo uzimanje stanki za odmor tijekom kojih se igrači mogu isključiti;
39.
ističe da prevaranti mogu upotrebljavati internetske platforme za videoigre za phishing; poziva na provedbu informativnih kampanja kako bi se podigla razina osviještenosti o povezanim rizicima, posebno među maloljetnicima i mladima;
40. apelira na industriju videoigara, Komisiju i države članice da izrade akcijski plan kako bi se osigurala rodna ravnoteža u svim fazama razvoja u industriji internetskih igara; nadalje poziva industriju da izbjegava objektivizaciju žena i stvaranje, ponavljanje ili pogoršavanje rodnih stereotipa; naglašava da se takvim vrlo čestim praksama stvara neprijateljsko okruženje za žene i djevojčice u internetskim igrama;
Jamčenje sigurnog internetskog okruženja za korisnike internetskih videoigara
41. pozdravlja inicijative koje predvodi industrija, kao što je PEGI, koji se primjenjuje u 38 zemalja; smatra da takav sustav klasifikacije može biti osobito koristan za navođenje opisa sadržaja i pružanje informacija o preporučenoj dobi za igranje igre, što roditeljima pomaže u odabiru odgovarajuće igre za njihovu djecu; ističe da je sustav klasifikacije dio općeg Kodeksa ponašanja PEGI-ja (engl.
PEGI Code of Conduct), čiji je sveukupni cilj zajamčiti sigurno okruženje za igrače; pozdravlja ažurirani pristup PEGI-ja, koji sada informira potrošače ako igra uključuje navodno nasumične značajke koje se plaćaju; ističe da prisutnost sadržaja u igrama koji se plaća, uključujući navodno nasumični sadržaj koji se plaća, ne sprečava roditelje da upravljaju pristupom toj vrsti sadržaja te da djetetu omoguće pristup osnovnoj igri ako je smatraju primjerenom njegovoj dobi; konstatira da su neke zemlje sustav PEGI pretočile u zakon; poziva Komisiju da ocijeni kako se sustav PEGI provodi u različitim vrstama igara koje su dostupne na tržištu i diljem Unije te da istraži mogućnosti za njegovo uključivanje u pravo EU-a kako bi sustav PEGI i njegov Kodeks ponašanja postali usklađeni i obvezni sustav klasifikacije prema dobi primjenjiv na sve programere videoigara, trgovine aplikacijama i internetske platforme kako bi se izbjegla fragmentacija jedinstvenog tržišta i pružila pravna sigurnost industriji videoigara;
42. prepoznaje potencijal sustava PEGI za pružanje važnih predugovornih informacija potrošačima; smatra, međutim, da bi tu inicijativu koju predvodi industrija trebalo dopuniti dodatnim mjerama za osiguravanje najviše razine zaštite potrošača i rješavanje problema povezanih s pravom o zaštiti potrošača koji proizlaze iz mehanizama kupnje unutar igara i nagradnih kutija;
43. potiče industriju, uključujući platforme i izdavače videoigara, neovisne povezane stručnjake i tijela za ocjenjivanje da nastave s kampanjama za podizanje razine osviještenosti o sustavu PEGI kako bi više roditelja bilo upoznato s njim, te ih potiče da budu spremni reagirati u cilju prilagodbe sustava klasifikacije kao odgovor na trendove u pogledu videoigara i sadržaja unutar igre kako bi se roditeljima kontinuirano olakšavalo donošenje odluka;